องค์การเภสัชกรรม เพิ่มการสำรองยาฟาวิพิราเวียร์อีก 5.5 ล้านเม็ด  พร้อมกระจายสู่หน่วยบริการสาธารณสุขทั่วประเทศ
ภญ.ศิริกุล เมธีวีรังสรรค์ รองผู้อำนวยการองค์การเภสัชกรรม (อภ.) กล่าวว่า อภ.ได้จัดหา สำรองและกระจายยาฟาวิพิราเวียร์ สำหรับรักษาผู้ป่วยโรคโควิด-19 มาอย่างต่อเนื่อง เพื่อให้ผู้ป่วยสามารถมียาใช้ในการรักษาได้อย่างเพียงพอ โดยในวันนี้ 14 พฤษภาคม 2564) ได้รับเข้าคลัง เพิ่ม 3 ล้านเม็ด และในวันที่ 17 พฤษภาคม  2564 จะเข้ามาอีก 2.5 แสนเม็ด  รวมเป็น 5.5 ล้านเม็ด โดยยาดังกล่าวจะมีการจัดเก็บสำรองไว้ที่คลังยาขององค์การเภสัชกรรม ที่อำเภอบางเสาธง จังหวัดสมุทรปราการ  สำหรับกระจายยาไปสำรองในสถานพยาบาลตามพื้นที่ต่างๆ ทั่วประเทศต่อไป ปัจจุบันอัตราการใช้ยาฟาวิพิราเวียร์ ในการรักษาผู้ป่วยโควิด-19  ใช้อยู่ประมาณวันละ  50,000 เม็ด ซึ่งการใช้ยาฟาวิพิราเวียร์ในการรักษาผู้ป่วยดังกล่าว จะมีแนวทางเวชปฏิบัติ การวินิจฉัย ดูแลรักษาและการป้องกันการติดเชื้อในโรงพยาบาล กรณีโรคโควิด -19  สำหรับบุคลากรทางการแพทย์ ซึ่งออกโดย กรมการแพทย์ กระทรวงสาธารณสุข ใช้เป็นแนวทางในการรักษา ที่ล่าสุดได้มีฉบับปรับปรุงออกมา เมื่อวันที่ 6 พฤษภาคม  2564 ทั้งนี้ ยืนยัน อภ.ยังคงมุ่งมั่นทำภารกิจในการสั่งซื้อและนำเข้ายาฟาวิพิราเวียร์ให้ผู้ป่วยโควิด-19 เพื่อให้มียาใช้อย่างต่อเนื่องเพียงพอและผู้ป่วยสามารถเข้าถึงยาและการรักษาได้อย่างทันท่วงที